b'\n_START_ARTICLE_\nLjuboslav Penev\n_START_SECTION_\nUra pelaajana\n_START_PARAGRAPH_\nPenevin ensimm\xc3\xa4inen seura oli TsSKA Sofia, joka toimi 1980-luvun lopulla t\xc3\xa4rke\xc3\xa4n\xc3\xa4 v\xc3\xa4lietappina monen bulgarialaisen tulevan t\xc3\xa4htipelaajan uralla. Isokokoinen hy\xc3\xb6kk\xc3\xa4\xc3\xa4j\xc3\xa4 teki debyyttins\xc3\xa4 edustusjoukkueessa vuonna 1984 vain 18-vuotiaana. Joukkueen tuon ajan kantavia voimia olivat Penevin lis\xc3\xa4ksi puolustaja Trifon Ivanov, juoksuvoimainen hy\xc3\xb6kk\xc3\xa4\xc3\xa4j\xc3\xa4 Emil Kostadinov sek\xc3\xa4 Penevin l\xc3\xa4heisin pelitoveri Hristo Stoit\xc5\xa1kov. TsSKAn riveiss\xc3\xa4 Penev voitti Bulgarian mestaruuden kaksi kertaa (1987 ja 1989) ja Bulgarian Cupin kolmasti (1987, 1988 ja 1989). H\xc3\xa4net valittiin my\xc3\xb6s Bulgarian parhaaksi jalkapalloilijaksi vuonna 1988. _NEWLINE_Loistokkaan TsSKA-uran j\xc3\xa4lkeen Penev siirtyi Espanjan p\xc3\xa4\xc3\xa4sarjaan, jossa h\xc3\xa4n edusti Valenciaa, Atl\xc3\xa9tico Madridia, Compostelaa ja Celta Vigoa. Penevin uran huippu Espanjassa osui kaudelle 1995\xe2\x80\x931996, jolloin h\xc3\xa4n voitti Atl\xc3\xa9tico Madridin riveiss\xc3\xa4 sek\xc3\xa4 liigamestaruuden ett\xc3\xa4 Espanjan cupin. H\xc3\xa4n oli Atl\xc3\xa9ticon "tuplakauden" tehokkain pelaaja viimeistellen 22 maalia 44 ottelussa._NEWLINE_Penev osallistui Bulgarian maajoukkueessa vuoden 1998 MM-kilpailuihin Ranskassa sek\xc3\xa4 vuoden 1996 EM-kilpailuihin Englannissa._NEWLINE_Penev oli tyypillinen target-pelaaja, joka hallitsi vastustajan maalin edustaa taistelemalla korkeat keskityspallot itselleen. Penev tuli maalintekotaitojensa lis\xc3\xa4ksi tunnetuksi my\xc3\xb6s sinnikkyydest\xc3\xa4\xc3\xa4n ja taistelutahdostaan sek\xc3\xa4 kent\xc3\xa4ll\xc3\xa4 ett\xc3\xa4 sen ulkopuolella. Yksi Penevin uran pahimmista takaiskuista oli sairastuminen kivessy\xc3\xb6p\xc3\xa4\xc3\xa4n vuonna 1994, joka esti h\xc3\xa4nen osallistumisensa samana vuonna pelattaviin Yhdysvaltain MM-kilpailuihin. H\xc3\xa4n kuitenkin toipui kemoterapian avulla sy\xc3\xb6v\xc3\xa4st\xc3\xa4 ilmi\xc3\xb6m\xc3\xa4isen nopeasti ollen seuraavalla kaudella jo voittamassa Espanjan tuplamestaruutta. Penevin yst\xc3\xa4v\xc3\xa4 Stoit\xc5\xa1kov onkin todennut, ett\xc3\xa4 siin\xc3\xa4 miss\xc3\xa4 joku muu olisi alistunut kohtaloonsa, "Lubo" puri hammasta ja voitti sairautensa.\n_START_SECTION_\nUra valmentajana\n_START_PARAGRAPH_\nValmennusuransa Penev aloitti maaliskuussa 2009 nousten set\xc3\xa4ns\xc3\xa4 Dimit\xc4\x83r Penevin seuraajaksi TsSKA Sofian p\xc3\xa4\xc3\xa4valmentajaksi. Seura selvisi Penevin johdolla Eurooppa-liigan lohkovaiheeseen, mutta marraskuussa FC Baselille k\xc3\xa4rsityn 1\xe2\x80\x933-tappion j\xc3\xa4lkeen Penev ilmoitti j\xc3\xa4tt\xc3\xa4v\xc3\xa4ns\xc3\xa4 seuran. Seurajohto ei kuitenkaan hyv\xc3\xa4ksynyt eroanomusta ja Penev jatkoi teht\xc3\xa4v\xc3\xa4ss\xc3\xa4\xc3\xa4n, kunnes sai tammikuussa 2010 potkut. _NEWLINE_Syyskuun alussa 2010 Penev palasi valmennusteht\xc3\xa4viin Bulgarian puolustavan mestarin PFK Liteks Lovet\xc5\xa1in p\xc3\xa4\xc3\xa4valmentajana.  Penevin johdolla Liteks voitti toisen per\xc3\xa4tt\xc3\xa4isen Bulgarian mestaruuden kev\xc3\xa4\xc3\xa4ll\xc3\xa4 2011. Marraskuun alussa 2011 Penev siirtyi Liteksist\xc3\xa4 Bulgarian maajoukkueen per\xc3\xa4simeen.  Penevin johdolla Bulgaria ei selvinnyt mukaan MM-kisoihin 2014, vaan j\xc3\xa4i karsintalohkossaan vasta nelj\xc3\xa4nneksi. Penev jatkoi teht\xc3\xa4v\xc3\xa4ss\xc3\xa4 my\xc3\xb6s EM2016-karsinnoissa. Bulgarian esitykset olivat kehnoja ja nelj\xc3\xa4st\xc3\xa4 ensimm\xc3\xa4isest\xc3\xa4 ottelusta joukkue voitti vain yhden. Lopullinen niitti seurajohdolle oli 1\xe2\x80\x931 tasapeli Maltaa vastaan. Penev sai marraskuun lopulla 2014 potkut teht\xc3\xa4v\xc3\xa4st\xc3\xa4\xc3\xa4n. _NEWLINE_Tammikuussa 2016 Penev palasi Bulgarian liigasta suljetun PFK Liteks Lovet\xc5\xa1in p\xc3\xa4\xc3\xa4valmentajaksi.'